CELEX: 62021CN0765
Language: ro
Date: 2021-12-13 00:00:00
Title: Cauza C-765/21: Cerere de decizie preliminară introdusă de Tribunale ordinario di Padova (Italia) la 13 decembrie 2021 – D. M./Azienda Ospedale-Università di Padova

28.3.2022   
            
            
               RO
            
            
               Jurnalul Oficial al Uniunii Europene
            
            
               C 138/8
            
         
      Cerere de decizie preliminară introdusă de Tribunale ordinario di Padova (Italia) la 13 decembrie 2021 – D. M./Azienda Ospedale-Università di Padova
      (Cauza C-765/21)
      (2022/C 138/08)
      Limba de procedură: italiana
      
         Instanța de trimitere
      
      Tribunale ordinario di Padova
      
         Părțile din procedura principală
      
      
         Reclamantă: D. M.
      
         Pârâtă: Azienda Ospedale-Università di Padova
      
         Întrebările preliminare
      
      
                  1)
               
               
                  Autorizațiile condiționate acordate de Comisie pe baza avizului favorabil emis de EMA, referitoare la vaccinurile comercializate în prezent, pot fi considerate în continuare valabile, în sensul articolului 4 din Regulamentul nr. 507/2006 (1), având în vedere că în mai multe state membre au fost aprobate tratamente alternative împotriva COVID SARS 2 eficace și, în teorie, mai puțin periculoase pentru sănătatea persoanelor (de exemplu în Italia, aprobarea de către AIFA [Agenzia Italiana del Farmaco – Agenția Italiană pentru Medicamente] a metodei de tratament cu anticorpi monoclonali și/sau antivirali), iar aceasta inclusiv în lumina articolelor 3 și 35 din cartă?
               
            
                  2)
               
               
                  În cazul cadrelor medicale pentru care legislația statului membru a impus vaccinarea obligatorie, vaccinurile autorizate de Comisie în mod condiționat în sensul și în scopul Regulamentului nr. 507/2006 pot fi utilizate pentru vaccinarea obligatorie deși cadrele medicale în discuție au fost deja infectate și, prin urmare, au dobândit deja imunitate naturală și pot, așadar, să solicite o derogare de la această obligație?
               
            
                  3)
               
               
                  În cazul cadrelor medicale pentru care legislația statului membru a impus vaccinarea obligatorie, vaccinurile autorizate de Comisie în mod condiționat în sensul și în scopul Regulamentului nr. 507/2006 pot fi utilizate pentru vaccinarea obligatorie fără desfășurarea unei proceduri în scop preventiv sau, având în vedere caracterul condiționat al autorizației, cadrele medicale menționate se pot opune administrării vaccinului, cel puțin atât timp cât autoritatea sanitară competentă a exclus în mod concret și cu o siguranță rezonabilă, pe de o parte, că nu există contraindicații în acest sens și, pe de altă parte, că beneficiile care decurg din vaccinare sunt superioare celor care decurg din alte medicamente disponibile în prezent? În acest caz, autoritățile sanitare competente trebuie să procedeze în conformitate cu articolul 41 din cartă?
               
            
                  4)
               
               
                  În cazul vaccinului autorizat de Comisie în mod condiționat, eventuala nerespectare a obligației de a se vaccina de către personalul medical față de care legislația statului prevede vaccinarea obligatorie poate atrage automat suspendarea fără remunerație de la locul de muncă sau ar trebui să se prevadă o aplicare graduală a măsurilor de sancționare în conformitate cu principiul fundamental al proporționalității?
               
            
                  5)
               
               
                  În măsura în care dreptul național permite forme de dépeçage, verificarea posibilității de utilizare alternativă a lucrătorului trebuie efectuată cu respectarea principiului contradictorialității în sensul și în scopul articolului 41 din cartă, cu consecința unui drept la repararea prejudiciului în caz contrar?
               
            
                  6)
               
               
                  O reglementare națională precum cea prevăzută la articolul 4 alineatul 11 din Decretul-lege nr. 44/2021, care permite personalului medical care a fost declarat scutit de obligația de a se vaccina să își desfășoare activitatea în contact cu pacienții, deși cu respectarea măsurilor de siguranță impuse de legislația în vigoare, în timp ce un cadru medical care, precum reclamanta – întrucât beneficiază de imunitate naturală dobândită în urma infectării –, nu dorește să se vaccineze în lipsa unor investigații medicale aprofundate este suspendat în mod automat și fără remunerație din orice activitate profesională, este legală în lumina Regulamentului 2021/953 (2), care interzice orice discriminare între persoanele care sunt vaccinate și persoanele care nu au dorit sau nu au putut din motive medicale să se vaccineze?
               
            
                  7)
               
               
                  Reglementarea unui stat membru care impune administrarea obligatorie a vaccinului împotriva COVID – autorizat în mod condiționat de Comisie – întregului personal medical, inclusiv celui provenit din alt stat membru și care este prezent în Italia în vederea exercitării liberei prestări a serviciilor și a libertății de stabilire, este compatibilă cu Regulamentul 2021/953 și cu principiile proporționalității și nediscriminării enunțate în cuprinsul acestuia?
               
            
         (1)  Regulamentul (CE) nr. 507/2006 al Comisiei din 29 martie 2006 privind autorizația de introducere pe piață condiționată pentru medicamente de uz uman care se încadrează în domeniul de aplicare al Regulamentului (CE) nr. 726/2004 al Parlamentului European și al Consiliului (JO 2006, L 92, p. 6, Ediție specială, 13/vol. 53, p. 45).
      
         (2)  Regulamentul (UE) 2021/953 al Parlamentului European și al Consiliului din 14 iunie 2021 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) pentru a facilita libera circulație pe durata pandemiei de COVID-19 (JO 2021, L 211, p. 1).